Nem jó húst hússal enni, ezért a sima rántott hús helyett rendszeresen szokott nálunk lenni gluténmentes rántott sajt, esetleg rántott karfiol, illetve rántott tök is. Attól még, hogy gluténmentes alapanyagokat használok a panírozáshoz, nem lesz nagyon más az íze a gluténmentes rántott sajtnak, mint a nem gluténmentesnek. A legolcsóbb rizsliszt is tökéletes a lisztbe forgatáshoz. Ízbeli különbséget talán csak a zsemlemorzsa tud létrehozni, de ilyet csak ritkán vesz észre olyan, aki nem tud róla, hogy gluténmentessel készült. Volt idő, amikor nem találtam a boltban megfelelő gluténmentes zsemlemorzsát, ezért a gluténmentes kenyeremet a kenyérpirítóban megpirítottam, jól kiszárítottam és végül ledaráltam. Még ma is sokszor készítem így a panírt, mert, nálam elv, hogy nem dobok ki gluténmentes kenyeret. Tudom milyen nélkülözni azt, ezért egy kis szövet zsákba rendre elrakom a megmaradt kenyérszeleteket. Amikor már egy adag panírnyi összejött, akkor ledarálom és az lesz a bundája a rántott ételeknek. Köretnek jó mellé a sült krumpli (sült édesburgonya), rizs, petrezselymes krumpli vagy akár csak egy kis saláta.

Hozzávalók

2 db tojás

kb. 10 evőkanál gluténmentes liszt

kb. 10 evőkanál gluténmentes zsemlemorzsa

10 db kis kerek sajt

só

1 evőkanál petrezselyem

30-40 dkg krumpli

1 evőkanál vaj

olaj a sütéshez

Elkészítés

A krumplit vízben felteszem főni, addig amíg bepanírozom a sajtokat. A panírozáshoz három edényt kikészítek egymás mellé: az elsőbe gluténmentes lisztet, a másodikba egy csipetnyi sóval felvert tojást, a harmadikba pedig gluténmentes zsemlemorzsát teszek. A sajtokat szépen sorban beleforgatom a lisztbe, a tojásba és végül a zsemlemorzsába. Egy serpenyőben felhevítem az olajat és gyorsan kisütöm a sajtokat. Egy másik serpenyőben felolvasztom a vajat, beleteszem a petrezselymet majd a kis darabokra vágott, meghámozott, főtt krumplit.

Tálaláskor egy külön kis edénybe, vagy csak úgy a tányér szélére teszek egy kis kapros szószt vagy majonézt.